Þórður Pálsson ræðir við Fréttablaðið um þáttaröðina Brot sem hann er upphafsmaður að . Þættirnir eru nú í sýningum á RÚV en verða aðgengilegir á Netflix í mars . Í viðtalinu kemur meðal annars fram eftirfarandi : „ Næsta febrúar eru fjögur ár síðan ég byrjaði að leika mér með þessa hugmynd . Þá var ég nýútskrifaður úr meistaranámi við National Film and Televison School í Bretlandi og ég hugsaði : Hvað næst ? “ segir Þórður í samtali við Fréttablaðið . Hann segir það gríðarlega erfitt að stimpla sig inn í bransann sem nýr leikstjóri og bendir á að í raun sé eina leið nýrra leikstjóra inn í bransann að skapa sér verkefni sjálfir . „ Ég kom til Íslands sumarið eftir útskrift og fer á fund með Truenorth framleiðslufyrirtækinu og hitti meðal annars Leif [ innskot blaðamanns : Leifur Dagfinnsson , stjórnarformaður Truenorth ] og kynnti fyrir þeim hugmyndina . Þeim leist vel á þetta og vildu skoða verkið nánar og þá fór boltinn að rúlla . “ Eftir að Þórður fangaði athygli Truenorth fóru fleiri , bæði hér heima og erlendis , að sýna verkefninu áhuga Þá hófst handritsvinna með Margréti Örnólfsdóttur og Óttari M. Norðfjörð en aðrir sem komu að handritaskrifum voru Mikael Torfason og Otto Geir Borg . Þóra Hilmarsdóttir leikstýrir tveimur þáttum , Davíð Óskar Ólafsson leikstýrir tveimur og framleiðir og Þórður leikstýrir fjórum . „ Ég hélt að ef ég yrði heppinn myndi ég kannski ná að gera einhverja ódýra , litla íslenska kvikmynd . Það er nógu erfitt , “ heldur Þórður áfram . „ Maður sér að fólk er í basli hér heima að koma sér á framfæri og meirihluti listamanna á sjálfstæðu senunni er að fjármagna eigin verkefni . Það er alltaf erfiðast að fá fólk til að trúa á þig . Ég var bara ótrúlega heppinn að Kristinn Þórðarson og Davíð Óskar Ólafsson höfðu trú á mér . Ég mun alltaf vera ótrúlega þakklátur þeim fyrir að segja já við nýútskrifaðan leikstjóra sem var bara búinn að gera stuttmyndir , “ segir Þórður .